Arnon Nampa

**Arnon Nampa** (thai: อานนท์ นำภา, født 1984) er en thailandsk menneskerettighetsadvokat og politisk aktivist. Han er kjent i Thailand for å åpent kritisere det thailandske monarkiet, og dermed bryte med noe som er tabu i landet.
Han er ansett som en fremtredende menneskerettighetsadvokat, og ble etter hvert anklaget for 14 ulike saker om majestetsfornærmelse. Han var en sentral skikkelse under demonstrasjonene i Thailand 2020. 

I 2020 ble han fengslet uten rettssak i 24 dager, og i tråd med daværende statsminister Prayut Chan-o-chas bruk av all mulig lovgivning mot demonstrantene, herunder majestetsfornærmelse, ble fengslingen utvidet til 110 dager. Etter at han ble løslatt mot kausjon i juni 2021, ble han igjen fengslet fra 9. august 2021 til 27. februar 2022. 203 av disse dagene var uten rettssak, og den totale fengselstiden var 337 dager.

## Har vært fengslet siden 2023
Han har vært fengslet siden dommen han fikk for majestetsfornærmelse den 26. september 2023. Den 17. januar 2024 ble Arnon videre dømt til fire år i fengsel for majestetsfornærmelse begått i sosiale media i 2021. Den samlede fengselsstraffen hans for majestetsfornærmelse var, per juli 2024, totalt på over fjorten år. Arnon ble funnet skyldig i en ny sak om majestetsfornærmelse den 8. november 2024 for å ha skrevet et brev til kong Vajiralongkorn på hans offentlige Facebook-side under en demonstrasjon den 8. november 2022. Andre som ble siktet i forbindelse med denne demonstrasjonen var aktivistene Parit Chiwarak, Panusaya Sithijirawattanakul, Panupong Jadnok og Chonthicha Jangrew. Fordi den samlede fengselsstraffen hans nå var på seksten år, to måneder og ti dager, kunne han ifølge Thai lawyers for human rights overføres til Klong Prem sentralfengsel, som holder fanger med straffer på over femten år.

Den 19. desember 2024 ble han i tillegg dømt til to år og åtte måneder i sammenheng med en såkalt Harry Potter-demonstrasjon ved Demokratimonumentet i Bangkok under demonstrasjonene i 2020. Han risikerte dermed 18 års fengselsstraff.

Ankedomstolen avviste den 20. februar 2025 alle kausjonsbegjæringer fra Arnons advokat, og Arnon satt fortsatt i fengsel per 27. februar 2025. Han hadde på det tidspunktet vært fengslet i ett år og fem måneder. Thailands høyesterett stadfestet den 25. desember 2025 ankedomstolens avvisning av kausjonsbegjæringer for seks saker om majestetsfornærmelse som han var domfelt for, begrunnet med at det var risiko for at han skulle rømme.

## Ønske om visumrestriksjoner for Europa
Som svar på at Europaparlamentet i mars 2025 vedtok en resolusjon mot majestetsfornærmelse, skrev Arnon den måneden et åpent brev til parlamentet fra fengselscella si. I brevet takket han for omtanken angående brudd på menneskerettighetene i Thailand, og ba om visumrestriksjoner for Europa for personer involvert i urettferdig håndhevelse av paragraf 112 i Thailands straffelov. Et argument mot dette er at forskning av professor Armin Steinbach ved handelshøyskolen HEC Paris har vist at sanksjoner som tar sikte på å forbedre menneskerettighetssituasjoner, ofte fører til det motsatte.

## Lang fengselsstraff
Den 27. mars 2025 ble Arnon, som sammen med den fengslede aktivisten Parit Chiwarak har søkt asyl i utlandet, dømt til to år til i fengsel etter en demonstrasjon i byen Chiang Mai den 23. november 2020. Den 28. mai 2025 ble han idømt enda to år i fengsel, og sto da overfor fengselsstraff på mer enn 24 år. Den 25. juni 2025 ble han funnet skyldig av straffedomstolen for enda et tilfelle av majestetsfornærmelse. Han hadde uttalt at monarken må være politisk nøytral for å kunne bli respektert. Medregnet dommen på to år og åtte måneder som han fikk for å si dette, sto han per juni 2025 overfor mer enn 26 år i fengsel.

## Utmerkelser
Arnon Nampa fikk i 2020 Jarupong Thongsin for Democracy Award og i 2021 Gwangju-prisen for menneskerettigheter. Han mottok den 22. mai 2025 Front Line Defenders Award.

## Referanser

## Eksterne lenker
*